Sentrale SV-kilder: Lederkampen er ikke over
Av ERLEND SKEVIK, GUNN KARI HEGVIK, LARS MOLTEBERG GLOMNES og STEIN NERVIK og HELGE MIKALSEN (foto) Det får VG bekreftet fra svært sentrale kilder i kretsen rundt begge de to tidligere lederkandidatene i SV. Støttespillerne til både Solhjell og Holmås understreker at ledervervet i SV nå er i spill. Bakgrunnen er at flere lokale SV-topper tirsdag tok til orde for å vrake Audun Lysbakken som SV-leder etter at han mandag ble tvunget til å gå av som statsråd. Både i Holmås-leiren, og blant Solhjells støttespillere er det er en klar oppfatning av at alle muligheter nå er åpne til tross for at Kristin Halvorsen har bedt partiet velge Lysbakken til ny leder. Utforutsigbar Flere SV-lag hadde tirsdag kveld interne møter for å drøfte den nye situasjonen rundt ledervalget. Holmås-tilhengerne håper nå at presset mot Lysbakken skal bli så stort at han selv velger å trekke seg. - Slik denne saken har utviklet seg er dynamikken veldig uforutsigbar, sier en av sentral kilde i kretsen rundt Solhjell. Samtidig peker støttespillerne på at nøkkelen ligger hos Lysbakken. Dersom Lysbakken ønsker å kjempe om ledervervet, vil han etter alt å dømme bli valgt. VG vet imidlertid at støttespillerne til både Solhjell og Holmås nå følger spent med på hvordan den interne debatten i partiet utvikler seg de neste dagene. Tirsdag gikk flere lokale SV-topper ut og oppfordret Lysbakken til å trekke seg som lederkandidat. Støttespillerne peker på følgende mulige utfall av krisen partiet har havnet i: Det mest sannsynlige er fortsatt at Lysbakken står løpet ut, og blir valgt til ny SV-leder. Dersom han gir etter for presset, og trekker seg før landsmøtet, er den ene muligheten at landsmøtet utsettes og at Kristin Halvorsen fortsetter på ubestemt tid. Det andre alternativet er at valgkomiteen hasteinnkalles og kommer med en ny innstilling.Solhjell avviste i går at han vil stille som motkandidat til Lysbakken på landsmøtet. Samtidig legger han inn et forbehold: - Jeg støtter Audun dersom han blir valgt til leder, sier Solhjell til VG. Hans støttespillere mener det er naturlig at SV-nestlederen ikke ønsker å lukke døren helt. Heller ikke Heikki Holmås sier at han vil utfordre Lysbakken. - Det er ikke en aktuell problemstilling, sier Holmås. En av grunnene til at ingen av de to tidligere lederkandidatene ønsker å utfordre Lysbakken i en åpen kamp, skal ifølge støttespillerne være at de vil gi Lysbakken muligheten til å trekke seg med æren i behold. Samtidig understreker flere av dem VG har vært i kontakt med at en åpen konfrontasjon med Lysbakken kan slå tilbake på utfordrerne. - Det vil bli oppfattet som at de forsøker å utnytte at en partikamerat har havnet i trøbbel. Det vil ikke partiet akseptere, sier en kilde i den nære kretsen til Holmås.Da VG møtte Lysbakken i går kveld ønsket han ikke å kommentere diskusjonen om ledervervet. - Det er ikke jeg rett person til å gjøre en vurdering av. Jeg har kun sagt at jeg har stilt meg til rådighet for partiet, sier Lysbakken. Han legger til at han opplever å ha fått mye støtte og varme fra partikolleger det siste døgnet.
Støttespillerne til Bård Vegar Solhjell og Heikki Holmås satser på at det interne opprøret i SV skal tvinge Audun Lysbakken til å trekke seg som lederkandidat.